24/02/11
Un coment sui Stâts gjenerâi des lenghis minoritariis
3 commenti:
- Comitât 482 ha detto...
-
Stâts gjenerâi de lenghe furlane: lis propuestis dal Comitât 482
Aromai a son cuasi dîs agns che il Comitât – Odbor – Komitaat – Comitato 482 al è impegnât intal difindi i dirits linguistics des comunitâts dal Friûl. Chest impegn nus à permetût di viodi di dongje i svilups des politichis di promozion linguistiche metudis in vore sei a nivel regjonâl, sei a nivel statâl. Al è duncje su la fonde di cheste esperience che o profitìn dai Stâts Gjenerâi des lenghis minoritariis imbastîts de Aministrazion regjonâl par fâ indenant des propuestis concretis su la politiche linguistiche pal furlan.
1) La Regjon e à a disposizion une gnove leç par promovi la lenghe furlane – la L.R. 29/07 – ma no le dopre. Se e je vere che si pues simpri fâ di miôr, chel istès si trate di un imprest pardabon impuartant nassût di un moment di confront e di dibatiment significatîf. Par chest o crodìn che meti in vore cheste leç al sarès un pas indenant impuartant pe promozion dal furlan. Par chel che o savìn, la leç no je stade inmò metude in at par vie che, dopo trê agns che e je stade fate buine, i regolaments atuatîfs no son stâts ancjemò aprovâts. La aprovazion di chescj regolaments e la aplicazion de leç 29/07 nus somee duncje une prioritât.
2) Par meti in vore lis leçs di tutele e di promozion linguistiche e par controlâ che si lu fasi pal miôr a coventin ancje struments operatîfs adats. E je sante scugne alore superâ la situazion di precarietât che e à segnât intai ultins agns i organisims che a son clamâts a chescj compits, a tacâ de Agjenzie Regjonâl pe Lenghe Furlane e dal Servizi regjonâl che al viôt des identitâts linguistichis. No si pues po fâ di mancul di un coordenament continuatîf tra i doi Assessorâts regjonâi che si dividin lis competencis di chest setôr ancje parcè che la politiche linguistiche a pro dal furlan, ancje se declinade in mûts e contescj diferents, no pues che jessi unitarie.
3) La politiche linguistiche si svilupe su plui cjamps, chei di fonde a son trê, ven a dî: scuele, media e aministrazion publiche. Se no si metin risorsis suficientis in ducj e trê i setôrs si cjatisi cuntune politiche linguistiche çuete. Intai ultins doi agns lis risorsis regjonâls pai mieçs di comunicazion che a lavorin di plui par promovi la lenghe furlane – o sei lis emitentis radiotelevisivis privadis – a son stadis azeradis. Si à duncje di comedâ daurman cheste situazion prime di causâ dams definitîfs al panorame, za debul, dai mieçs di comunicazion par furlan. Par chel che al rivuarde lis ultimis gnovis sul contrat di servizi jenfri Rai e Guvier talian, si cjatìn al tierç contrat di file (ven a dî nûf agns e passe) di violazion de leç 482/99: une situazion scandalose.
4) Par che lis ativitâts par promovi il furlan puartadis indenant sei dai sogjets privâts che di chei publics a funzionin al miôr e covente continuitât e e je bisugne che i timps burocratics par assegnâ e dâ fûr i finanziaments regjonâi a sedin sigûrs e il plui pussibil centrâts sul imprin dal an. Cun di plui, massime tai moments là che lis risorsis a son di mancul, al è impuartant poiâ soredut chei sogjets che a svilupin une funzion strategjiche pe lenghe e a son in stât di garantî criteris di cualitât e di continuitât dal servizi ufiert.
5) Un altri element une vore impuartant al è chel di garantî la stabilitât di chei elements che a son la fonde par cualsisei politiche linguistiche, a tacâ de grafie uficiâl e de presince di une varietât standard (che e compagni lis varietâts locâls). Ogni pas indaûr su chescj aspiets al volarès dî strassâ agns di lavôr e dutis lis risorsis che a son stadis dopradis fin cumò pe normalizazion linguistiche.
Il puartevôs dal Comitât 482
Carli Pup
- 24/02/11, 14:35
- michi ha detto...
-
Mi pâr une vore clare la voie di cheste Zonte regjonâl di sbassâ ancjemò di plui il livel de tutele (??) de minorance linguistiche furlane. Par Renzo Tondo e la sô Zonte, la leç 29/2007 e je si svuedâ! E par chest fin cumò no àn fat i Regolaments.
Ma se Elio De Anna al pense che nô Furlans a sin pipinots di puartâ ator, nol à ancjemò capît che a dut al è un limit.....
- 24/02/11, 15:39
- ILfurlanist ha detto...
-
«Lis robis ditis a son stadis tantis e dal sigûr cumò la Regjon no pues dî di no vê avonde elements par decidi cemût movisi.»
La prossime scuse a sarà che stan impleant il timp a decidi ben fra cussì tantis robis ditis...
- 24/02/11, 17:11
unk fur_Latn srd_Latn ita_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk ita_Latn unk fur_Latn fur_Latn unk ita_Latn unk fur_Latn fur_Latn unk